b'\n_START_ARTICLE_\nFrederik Raben-Levetzau (forfatter)\n_START_SECTION_\nLiv og virke\n_START_PARAGRAPH_\nHan var \xc3\xa6ldste s\xc3\xb8n af baron Johan Raben-Levetzau til Aalholm og Ida Marie "Misser" Ingeborg Konow, der var en datter af admiral Henri Konow, som stod for overdragelsen af de dansk-vestindiske \xc3\xb8er til amerikanerne. P\xc3\xa5 grund af en strid med faren arvede han ikke godset og ern\xc3\xa6rede sig i stedet som malermester. Ved farens d\xc3\xb8d 1992 arvede halvbroren John Otto Raben-Levetzau Aalholm, men havde kun godset til 1995, hvor han p\xc3\xa5 grund af d\xc3\xa5rlig \xc3\xb8konomi var n\xc3\xb8dsaget til at s\xc3\xa6lge det til erhvervsmanden Stig Husted-Andersen._NEWLINE_Frederik Raben-Levetzau skrev gennem \xc3\xa5rene en r\xc3\xa6kke b\xc3\xb8ger og artikler om sin hjemegn Lolland-Falsters historie, kulturhistorie og landskaber og flere sk\xc3\xb8nlitter\xc3\xa6re v\xc3\xa6rker._NEWLINE_7. juni 1957 \xc3\xa6gtede han i Tik\xc3\xb8b Kirke Birgit Paula Jerichow (f\xc3\xb8dt 8. september 1933), datter af direkt\xc3\xb8r Herbert Peter Andreas Jerichow og Eva Dessau. Parret fik to s\xc3\xb8nner og en datter.'